Fertilitetsudredning

Du/I skal i forløb med udredning af infertilitet i Gynækologisk Klinik Billund.

Et typisk forløb består af 2 besøg.

1. Besøg er samtale og en gynækologisk undersøgelse samt planlægning af blodprøver.
2. Besøg er en undersøgelse af passagen i dine æggeleder og forholdene indvendig i livmoderhulen. Vedr. tidsbestilling se punktet under tidspunkt.

Herefter vil du blive henvist videre til fertilitetsbehandling. Det foregår typisk ved en praktiserende gynækolog, som laver inseminationer eller på sygehuset til kunstig befrugtning (IVF).

Har du en mandlig partner skal han også udredes. Er han henvist til os, foretager vi udredningen, som han skal bestille tid til. Har egen læge foretaget denne udredning, skal egen læge viderehenvise til fertilitetsbehandling. Vi skal informeres om resultatet af sædanalysen.

**Formål**

Ved at gennemskylle æggelederne (HSU) undersøger vi, om der er passage i dem. Eventuelle ”løse forhindringer” kan man være heldig at fjerne, hvorved passageforholdene bedres. Andre gange er der ikke passage fx efter en klamydiainfektion, blindtarmsbetændelse eller ved endometriose. Der skal være mindst én åben æggeleder før man kan lave inseminationsbehandling.

**Tidspunkt:**

Passageundersøgelsen foretages på 5.-10. dagen efter menstruationens begyndelse. Dvs. tiden skal aftales ud fra din menstruationscyklus. Inden undersøgelsen skal foreligge en negativ klamydiatest, taget i klinikken eller ved egen læge.

**Aftale:\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Indgrebet:**

Bedøvelse er ikke nødvendig. Indgrebet kan give kortvarig menstruationslignende smerte. Undersøgelsen foregår på et gynækologisk leje. Der føres et tyndt og blødt plastikrør (kateter) gennem livmoderhalsen op i selve livmoderen. For at kateteret ikke skal falde ud ved undersøgelsen, fyldes væske i en lille ballon, som sidder i spidsen af kateteret. Ultralyds-undersøgelsen foregår gennem skeden. Imens lægen skanner, sprøjtes der sterilt saltvand igennem kateteret. Væsken løber ud igennem æggelederne.

Gennemskylningen kan være forbundet med let ubehag (menstruationssmerte). Du kan med fordel tage 1 g Pamol og 400 mg Ipren 1 time inden undersøgelsen.

**Efter indgrebet:**

Efter undersøgelsen kan du bløde lidt og en del af den indsprøjtede væske kan løbe ud af skeden.

Der er en lille risiko for infektion, men denne skønnes at være under 1%. Ved problemer, som smerter, gulligt udflåd eller feber skal du kontakte klinikken eller vagtlægen.

**Blodprøver:**

Du skal bestille tid til blodprøver ved din egen læge eller på sygehuset i alt 2 gange.

Tidspunktet for prøvetagning er vigtigt. Man regner ud fra den dag din menstruation starter.

1. blodprøve er på 2.-5. dag Aftale:\_\_\_\_\_\_\_\_\_\_\_\_\_\_
2. blodprøve er på 21. dag i din cyklus. Aftale :\_\_\_\_\_\_\_\_\_\_\_\_\_\_

**Svar på undersøgelsen:**

Du / I får umiddelbart svar, i forbindelse med de gynækologiske undersøgelser. Blodprøvesvar kommer på mail og/eller ved et senere besøg. Den videre behandling planlægges når alle resultater foreligger.

Hvis der er yderligere spørgsmål er I velkomne til at kontakte klinikken.